CELEX: C2006/108/18
Language: et
Date: 2006-05-06 00:00:00
Title: Kohtuasi C-132/06:  7. märtsil 2006  esitatud hagi — Euroopa Ühenduste Komisjon  versus  Itaalia Vabariik

6.5.2006   
            
            
               ET
            
            
               Euroopa Liidu Teataja
            
            
               C 108/11
            
         7. märtsil 2006 esitatud hagi — Euroopa Ühenduste Komisjon versus Itaalia Vabariik
   (Kohtuasi C-132/06)
   (2006/C 108/18)
   Kohtumenetluse keel: itaalia
   Pooled
   
      Hageja: Euroopa Ühenduste Komisjon (esindajad: E. Traversa ja M. Afonso)
   
      Kostja: Itaalia Vabariik
   Hageja nõuded
   
               —
            
            
               Tuvastada, et kuna Itaalia Vabariik nägi nii sõnaselgelt kui üldisel viisil 27. detsembri 2002. aasta seaduse nr 289 (2003. aasta rahandusseadus) paragrahvides 8 ja 9 ette rea maksustamisperioodide vältel teostatud maksustatavate tehingute kontrollimisest loobumise, on Itaalia Vabariik rikkunud nõukogu 17. mai 1977. aasta kuuenda direktiivi 77/388/EMÜ (1) artiklitest 2 ja 22 koosmõjus EÜ artikliga 10 tulenevaid kohustusi.
            
         
               —
            
            
               mõista kohtukulud välja Itaalia Vabariigilt.
            
         Väited ja peamised argumendid
   Komisjon tuletab meelde topeltkohustust, mida ühenduse seadusandja on liikmesriikidele kehtestanud: viimased peavad kuuenda direktiivi rakendamiseks võtma mitte üksnes kõiki vajalikke siseriiklikke õigusnorme, vaid ka kõiki haldusmeetmeid, mis on vajalikud, et tagada sellest direktiivist tulenevatest kohustustest kinnipidamine käibemaksukohustuslaste poolt, eelkõige kohustus tasuda konkreetsel perioodil teostatud maksustatavatelt tehingutelt maksu. Ühenduse seadusandja kehtestatud käibemaksu ühtlustamisel puuduks mõte ja igasugune praktiline väärtus, kui siseriiklikud maksuhaldurid ei oleks kohustatud rakendama tõhusat kontrolli ja järelevalvet, mille eesmärk on tagada “maksude ühtlustatud viisil kogumine kõikides liikmesriikides”, nagu seda täpsustab kuuenda direktiivi neljateistkümnes põhjendus.
   Itaalia seaduse nr 289/2002 paragrahvides 8 ja 9 sätestatud normid ületavad kaugelt ühenduse seadusandja poolt liikmesriikidele antud haldusalast hindamisruumi. Selle asemel, et kasutada hindamisruumi maksujärelevalve suurema tõhususe saavutamiseks, loobus Itaalia riik eespool viidatud seadusega tegelikult üldisel, eristamatul ja ennetaval viisil igasugusest aktiivsest järelevalvest ja kontrollist käibemaksu valdkonnas, minnes seeläbi otseselt vastuollu kuuenda direktiivi artikli 22 nõuetega ja järelikult artiklis 2 väljendatud kõikide maksustatavate tehingute üldise käibemaksukohustusega. Itaalia seadusandja andis kõikidele tema maksualasesse pädevusse kuulunud käibemaksukohustuslastele rea maksustamisperioodide puhul võimaluse igasugusest maksukontrollist täielikult välja jääda. Maksumaksja võib nii saada märkimisväärset soodustust, makstes põhisumma, millel puudub edaspidi igasugune seos käibemaksuga, mida oleks tulnud tasuda kõnealusel maksustamisperioodil maksukohustuslase teostatud kaubatarnete või osutatavate teenuste hinnalt.
   Selline radikaalne “eraldamine” tavapäraste käibemaksunormide järgi arvutatava maksuvõla ja tasumisele kuuluva summa, mis liidetakse “condono tombale'le” (põhisumma maksmisega kaotatud maksuvõla korrigeerimine, edaspidi “maksuamnestia”) vahel on iseäranis nähtav siis, kui maksukohustuslane on maksudeklaratsiooni jätnud üldse esitamata. Maksumaksja võib korrigeerida iga majandusaasta lõppemisel oma maksukohustust, tasudes 1 500 eurot füüsilise isiku ja 3 000 eurot äriühingu kohta. Sarnane seose puudumine teostatud tehingute (mis on deklareerimata) maksubaasiga iseloomustab ka maksuamnestia süsteemi, mis realiseerub täiendava maksudeklaratsiooni esitamisel. Summa, mida sellist süsteemi ära kasutav maksumaksja on kohustatud tasuma, arvutatakse protsendina (2 %), mis on kohaldatav käibemaksule, mis oleks tulnud tasuda igal majandusaastal teostatud kaubatarnetelt või osutatud teenustelt (või käibemaksule, mis on samal perioodil ostudelt seadusevastaselt maha arvatud).
   Taoline ennetav ja üldine loobumine igasugusest kontrollist võib põhjustada tõsiseid kõrvalekaldeid ühise käibemaksusüsteemi tõrgeteta toimimises. Iseäranis võib see kahjustada maksustamise neutraalsuse põhimõtet, millega on vastuolus see, kui samu tehinguid teostavaid ettevõtjaid koheldakse käibemaksuga maksustamisel erinevalt. Igasugune erand käibemaksu tõhusa kohaldamise ja kogumise reeglist toob esiteks kaasa tõsise kahju nii Itaalia kui teiste liikmesriikide ettevõtjatele, kes on tavapärase käibemaksusüsteemi kohaselt maksukohustuslased, ning kahjustab teiseks kuuenda direktiivi neljandas põhjenduses väljendatud “ausa konkurentsi” põhimõtet ühisturul.
   
      (1)  EÜT L 145, 13.6.1977, lk 1; ELT eriväljaanne, 09/01, lk 23.